धोनी के सही उत्तराधिकारी साहा: किरमानी
नई दिल्ली| इसवर्ष सीके नायडू लाइफटाइम अचीवमेंट पुरस्कार के लिए चुने गए टीम इंडिया के पूर्व विकेटकीपर बल्लेबाज सैयद किरमानी ने भारतीय टेस्ट टीम के विकेटकीपर रिद्धिमान साहा को नैसर्गिक प्रतिभा का धनी बताया है। किरमानी ने उन्हें दिग्गज विकेटकीपर कप्तान महेंद्र सिंह धोनी का उत्तराधिकारी बताया। राष्ट्रीय चयन समिति के पूर्व अध्यक्ष किरमानी ने कहा,‘साहा शानदार खिलाड़ी हैं और नैसर्गिक प्रतिभा के धनी हैं। वे मूल रूप से विकेटकीपर हैं, हालांकि उन्हें अभी अपनी प्रतिभा को साबित करना होगा। वे टीम के लिए एक उपयोगी बल्लेबाज भी हैं और उन्होंने दो अर्धशतक जड़कर इसे साबित भी किया है।’ किरमानी ने कहा,‘यदि कप्तान को टीम में एक अच्छे विकेटकीपर का साथ मिलता है तो वह उसके लिए दबाव को कम करने में बहुत बड़ी भूमिका निभाता है। साहा में धैर्य के साथ बल्लेबाजी करने की क्षमता है और वे तकनीकी रूप से भी काफी मजबूत हैं।’
hin_Deva hin_Deva